Mill-aħħar ta’ Mejju, “Dar Kenn għal Saħħtek” bdiet toffri s-servizzi tagħha lill-ewwel grupp ta’ persuni li matul il-ġimgħa qattgħu il-ġurnata f’din id-dar fl-Imtarfa. Dawn is-seba’ persuni, nisa u rġiel kollha bi problemi ta’ obeżita’, ġew riferuti mit-tobba tagħhom. Fis-seba’ ġimgħat li għaddew huma ngħataw għajnuna minn profesjonisti kemm dwar id-dieta’ li jridu jsegwu kif ukoll fiżjoterapija u appoġġ morali fost l-oħrajn. Il-persuni li qed isegwu dan il-programm qalu li l-bidu kien iebes, speċjalment biex jaddattaw għal din ir-rutina. Għall-ewwel, uħud minnhom bilkemm kienu jifilħu jimxu b’uħud saħansitra ngħataw konċessjoni mix-xogħol biex jattendu f’din id-dar b’wieħed minnhom sofra attakk f’qalbu waqt li kien ix-xogħol, kawża tal-piż żejjed. Seba’ ġimgħat mill-bidu tal-progamm, qalu li issa draw ir-rutina u qed jaraw progress. Ammettew li r-regoli huma stretti mhux biss fit-teħid tal-ikel iżda anke f’affarijiet oħra, billi jittiħdilhom il-mobile malli jidħlu fid-dar u jistgħu jintiżnu biss darba fil-ġimgħa. Mill-ġimgħa d-dieħla, dawn il-persuni se jibdew jgħixu f’din id-dar anke bil-lejl għal tliet ġimgħat biex b’hekk ikunu taħt għajnejn il-professjonisti fuq bażi ta’ 24 siegħa. Meta jtemmu l-programm, kull tliet xhur dawn il-persuni jridu jqattgħu ġimgħa f’Dar Kenn għal Saħħtek. Fil-ġimgħat li ġejjin id-dar se tilqa’ gruppi oħra ta nies li jbatu min-nuqqas ta’ ordni fit-teħid tal-ikel, mhux biss dawk b’obeżita iżda anke dawk b’anorexia u bulimja, li se jgħixu hawhekk.